CELEX: 32021R0425
Language: bg
Date: 2021-03-09 00:00:00
Title: Регламент за изпълнение (ЕС) 2021/425 на Комисията от 9 март 2021 година за спиране на действието на мерките на търговската политика по отношение на определени продукти от Съединените американски щати, наложени с Регламент за изпълнение (ЕС) 2020/1646 след решението по търговски спор съгласно Договореността за уреждане на спорове на Световната търговска организация

11.3.2021   
               
               
                  BG
               
               
                  Официален вестник на Европейския съюз
               
               
                  L 84/16
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/425 НА КОМИСИЯТА
         от 9 март 2021 година
         за спиране на действието на мерките на търговската политика по отношение на определени продукти от Съединените американски щати, наложени с Регламент за изпълнение (ЕС) 2020/1646 след решението по търговски спор съгласно Договореността за уреждане на спорове на Световната търговска организация
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 654/2014 на Европейския парламент и на Съвета от 15 май 2014 г. относно упражняването на правата на Съюза за прилагане и осигуряване на съблюдаването на международните търговски правила и за изменение на Регламент (ЕО) № 3286/94 на Съвета за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (1), и по-специално член 7, параграф 3 от него,
         като има предвид, че:
         
                     (1)
                  
                  
                     На 7 ноември 2020 г. Комисията прие Регламент за изпълнение (ЕС) 2020/1646 (2) относно мерките на търговската политика по отношение на определени продукти от Съединените американски щати (Съединените щати) след решението по търговски спор съгласно Договореността за уреждане на спорове на Световната търговска организация (СТО), в който се предвижда прилагането на допълнителни мита върху вноса в Съюза на някои продукти с произход от Съединените щати.
                  
               
                     (2)
                  
                  
                     В съображение 9 от Регламент (ЕС) 2020/1646 се предвижда, че Комисията възнамерява да спре прилагането на регламента, в случай че Съединените щати преустановят действието на ответните си мерки по отношение на вноса на определени продукти от Европейския съюз във връзка със споровете в рамките на СТО относно големите граждански въздухоплавателни средства.
                  
               
                     (3)
                  
                  
                     На 4 март 2021 г. със Съединените щати беше постигната договореност за взаимно спиране на действието на всички мерки за период от четири месеца, за да се даде възможност за договаряне на балансирано уреждане на споровете в рамките на СТО относно големите граждански въздухоплавателни средства, веднага щом приключат вътрешните процедури във всяка от страните.
                  
               
                     (4)
                  
                  
                     В съответствие с член 7, параграф 4 от Регламент (ЕС) № 654/2014 Комисията може да приема актове за изпълнение с незабавно приложение за спиране на действието на мерки на търговската политика, когато това спиране се налага по спешност във връзка с изменението на съответната мярка на трета държава,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Прилагането на Регламент за изпълнение (ЕС) 2020/1646 се спира за период от четири месеца, считано от датата на влизане в сила на настоящия регламент. Съответно, без да се засягат евентуалните бъдещи спирания на действието или изменения, предвидените в Регламент за изпълнение (ЕС) 2020/1646 мита се прилагат отново, считано от 11 юли 2021 г. включително.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 189, 27.6.2014 г., стр. 50; изменен с Регламент (ЕС) 2015/1843 на Европейския парламент и на Съвета от 6 октомври 2015 г. (ОВ L 272, 16.10.2015 г., стр. 1) и с Регламент (ЕС) 2021/167 на Европейския парламент и на Съвета от 10 февруари 2021 г. (ОВ L 49, 12.2.2021 г., стр. 1).
         
            (2)  Регламент за изпълнение (ЕС) 2020/1646 на Комисията от 7 ноември 2020 г. относно мерките на търговската политика по отношение на определени продукти от Съединените американски щати след решението по търговски спор съгласно Договореността за уреждане на спорове на Световната търговска организация (ОВ L 373, 9.11.2020 г., стр. 1).